Lirvosta kaprimulgo

Lirvosta kaprimulgo (Uropsalis lyra) estas specio de kaprimulgoj en la kaprimulga familio Kaprimulgedoj. Ĝi troviĝas en Argentino, Bolivio, Kolombio, Ekvadoro, Peruo, kaj Venezuelo.

Taksonomio kaj sistematiko
La Lirvosta kaprimulgo estas unu de du specioj en la genro kune kun la Forkovosta kaprimulgo (Uropsalis segmentata). Ĝi havas tri subspeciojn, nome la nomiga U. l. lyra, U. l. peruana, kaj U. l. argentina. 

Aspekto
La masklo de lirvosta kaprimulgo havas ekstreme longajn eksterajn vostoplumojn, de kiuj la specio ricevas sian nomon; ili estas pli ol duoble pli longaj ol ĝia korpo. La vosto de la ino estas multe pli mallonga kaj malpli laŭgrada. Plenkreskuloj de la nomiga subspecio estas 23,5 ĝis 28 cm longaj, ekskludante la longajn vostoplumojn. La vosto superas 60 cm longa. Maskloj pezas ĉirkaŭ 70 g kaj inoj ĉirkaŭ 77 g. La supraj partoj de la masklo estas brunaj. Ĝia krono kaj nuko estas makulecaj per grizeca blanka, flavbruna, bruneta kaj cinamokolora koloroj; ankaŭ la dorso havas brunetajn kaj cinamokolorajn makulojn. Ĝi havas larĝan brunecan "kolumon" ĉirkaŭ la nuko.

La vosto estas bruna; la vostoplumegoj havas larĝajn grizecajn blankajn pintojn kaj la aliaj vostoplumoj estas striecaj kaj makulecaj per bruneta kaj flavecbruna koloroj. Ankaŭ la flugiloj estas ĝenerale brunaj kun flavecbrunaj, brunecaj kaj cinamkoloraj punktoj kaj makulaĵoj. La mentono kaj gorĝo estas brunecaj aŭ flavecbrunaj kun brunaj strioj kaj makuloj, kaj la "kolumo" etendiĝas trans la gorĝon. La brusto kaj supra ventro estas brunaj kun densaj brunecaj strioj kaj makuloj. La malsupra ventro kaj flankoj estas flavecbrunaj striecaj per bruno. La krono de la femalo estas grizeca prefere ol bruna kaj la ĉefaj flugilplumoj havas pli elstarajn ruĝbrunajn markojn ol tiuj de la masklo.Van Doren, B. (2020). Lyre-tailed Nightjar (Uropsalis lyra), version 1.0. En Birds of the World (T. S. Schulenberg, Editor). Cornell Lab of Ornithology, Ithaca, NY, USA.  Alirita la 10an de Oktobro, 2021

U. l. peruana estas iom pli granda ol la nomiga kaj havas pli ruĝecan nuancon ĝenerale. U. l. argentina estas la plej granda el la tri subspecioj. Kompare kun la nomiga, ĝiaj brustomarkoj estas pli blankaj, kaj la vostaj strioj estas grizaj anstataŭ blankaj.

Distribuado kaj habitato
La nomiga subspecio de la lirvosta kaprimulgo troviĝas en la Andoj de okcidenta Venezuelo, okcidenta Kolombio, kaj Ekvadoro, kaj eble norda Peruo. U. l. peruana troviĝas sur la orienta deklivaro de la Andoj de Peruo kaj en centran Bolivion. U. l. argentina troviĝas en la Andoj de norda Argentino kaj eble suda Bolivio. Laŭ alteco la specio plejparte varias de 1 100 ĝis 2 100 m, sed troveblas jam je 800 m kaj ĝis 3 500 m. Ĝi loĝas en humidaj montaj arbaroj, precipe en ĝiaj randoj kaj malfermaĵoj. Ĝi preferas klifojn kaj ravinojn proksime de fluanta akvo.

Kutimaro
Manĝado
La lirvosta kaprimulgo estas krepuskula kaj noktula. Ĝi manĝoserĉas per flugado de roko aŭ malalta ripozejo laŭlonge de la arbara rando. Ĝi povas flugi iom da distanco sed kutime revenas al la sama ripozejo. Kvankam ĝia dieto ne estas priskribita, oni supozas, ke ĝi estas komponita de insektoj kiel tiu de aliaj kaprimulgoj. Dumtage ĝi ripozas sur branĉo aŭ klifo, kutime almenaŭ parte kaŝita de vegetaĵaro.

Reproduktado
La lirvosta kaprimulgo supozeble estas poliginia. Maskloj montras sin dumfluge al inoj ĉe komunaj masklarejoj. La reprodukta sezono ne estas difinita, kvankam ĝi ŝajne varias tra la tuta arealo de la specio. Unu bone studita nesto estis skrapaĵo forigita de derompaĵoj en forlasita masonita fajrujo en ĝenita arbaro proksime al paŝtejo. La ino zorgis pri la nura ido kaj neniu masklo estis vidita proksime.

Voĉo
La kanto de la lirvosta kaprimulgo estas "gaja...5-11 altiĝantaj ui-ti-notoj". Ĝi estas plejparte kantata ĉe krepusko, de ripozejo aŭ de la tero. Ĝi ankaŭ estas kantata dumfluge aŭ dum presekutado de ino. La maskla paradoflugo inkluzivas rapidan serion de "ŭip-ŭip-ŭip-ŭip-ŭip" sonoj.

Statuso
La IUCN taksis la lirvostan kaprimulgon kiel Malplej Zorgiga. Kvankam ĝia populacio ne estis kvantigita, ĝi ŝajne estas stabila. Neniu tuja minaco estis identigita, kvankam senarbarigo povus esti unu en la estonteco.

 Referencoj 

Eksteraj ligiloj

Kategorio:Kaprimulgoformaj
Kategorio:Birdoj de Sudameriko